Dvadsaťosemročnú novopečenú mamičku sprevádzal na podujatie partner Tony Porucha. Keďže však sama bola kedysi účastníčkou speváckej šou, mala si čo povedať najmä s bývalými kolegami a známymi.
Pred objektívy predstúpila Mamba v dlhých modrých šatách s predným zapínaním, ktoré ukázali, že tehotenské kilogramy sú už minulosťou.
Šarközyová pritom nie je jedinou "mamičkou" z domáceho šoubiznisu, ktorá si štvrtkovú párty pri príležitosti štartu tretej série hudobného programu užívala. V jej spoločnosti sa objavila aj misska a dnes propagátorka zdravej výživy Mirka Luberdová, či kamarátka a kolegyňa Barbora Švidraňová, ktorá porodila svojho potomka rovnako minulý rok, no o pár mesiacov skôr.
Obe dámy sa slovenským médiám priznali, že chvíle pôrodu neboli pre ne jednoduché. Kým Švidraňovej ratolesť musela prísť na svet cisárskym rezom, Mamba prežila bezmála 12 hodín trvajúci pôrod, po ktorom navyše ešte musela absolvovať dodatočnú operáciu. Zapálili sa jej totiž stehy a lekári jej zistili alergiu na zošívací materiál.
Dnes sa však už obe dámy veselo usmievajú a zjavne si doprajú aj trochu nočného života.